અમુ અંકલનો અવાજ ગળગળો થઈ ગયો, આંખોમાં આંસુ આવી ગયાં. નાટક સફળ પુરવાર થયું હતું. અમુ અંકલ આવેગમાં આવી ગયા હતા. તેમનો ધ્રુજતો હાથ માની પીઠ પર ફરી રહ્યો હતો. અને એ સ્પર્શનો આહ્લાઆદ-આનંદ લેતી હોય તેમ માએ આંખો મીંચી દીધી… વાત આગળ વધી ગઈ હતી. સીમા આશ્ચર્યથી મને તાકી રહી હતી. અમુ અંકલ મર્યાદા ઓળંગી રહ્યા હતા એટલે સીમા તેમને રોકવા જતી હતી, પણ મેં મારા હોઠ પર આંગળી મૂકી તેને ચૂપ રહેવાની સૂચના આપી દીધી એટલે તે ચૂપ થઈ ગઈ.